Návrh harmonogramu úpravy daňového zaťaženia cigariet spotrebnou daňou 
počas 5–ročného  prechodného obdobia

Na stretnutí Prístupovej konferencie na úrovni zástupcov, ktorá sa konala 21. marca 2002 Slovenská republika predbežne uzatvorila kapitolu Dane. Z pohľadu SR išlo o kľúčovú kapitolu, nakoľko sme v nej požadovali viacero prechodných období a výnimiek z uplatňovania acquis pre oblasť dane z pridanej hodnoty a spotrebnej dane. Prehľad negociačných požiadaviek  SR v kapitole Dane je uvedený v Prílohe.  

Celkovo možno dosiahnuté výsledky zosumarizovať nasledovne: 

•	1 – ročné technické prechodné obdobie na zachovanie zníženej sadzby DPH na plyn a elektrickú energiu. (SR využila možnosť vyplývajúcu z acquis uplatniť tzv. technické prechodné obdobie, čo vytvára predpoklad na trvalé uplatnenie zníženej sadzby DPH v predmetnej oblasti počas členstva v EÚ);
•	5 – ročné prechodné obdobie na zachovanie zníženej sadzby DPH na tepelnú energiu do 31. decembra 2008;
•	4 – ročné prechodné obdobie pre  uplatnenie zníženej sadzby DPH na stavby a stavebné práce na účely bývania do 31. decembra 2007;
•	5 – ročné prechodné obdobie pre dosiahnutie minimálneho daňového zaťaženia cigariet spotrebnou  daňou  do 31. decembra 2008; 
•	trvalá výnimka z uplatňovania stanoveného limitu registrácie platiteľa dane z pridanej hodnoty do ročného obratu 35.000 EUR;
•	trvalá výnimka pre pestovateľské pálenie ovocia s modifikáciou v súčasnosti platného systému (ročný limit 30 l ovocného destilátu zdaňovaný 50 % štandardnej sadzby spotrebnej dane pre etylalkohol);

Výsledky rokovaní SR- EÚ v kapitole Dane v celkovej dĺžke 15 mesiacov možno hodnotiť jednoznačne pozitívne, nakoľko SR dokázala  (okrem PO na zníženú sadzbu DPH na stavby a stavebné práce, kde SR akceptovala PO v dĺžke 4 roky namiesto pôvodne požadovaného 5 – ročného PO) v zmysle negociačných mandátov vlády SR z mája a októbra 2001 presadiť všetky svoje negociačné požiadavky.

Za najvýznamnejší negociačný výsledok môžeme považovať presadenie prechodného obdobia na zdaňovanie cigariet spotrebnou daňou v pôvodnej dĺžke, t. j. 5 rokov. Udelenie predmetného prechodného obdobia EÚ podmienila predložením záväzného harmonogramu zvyšovania daňového zaťaženia cigariet spotrebnou daňou v priebehu dohodnutého 5-ročného prechodného obdobia počínajúc rokom 2002 s cieľom jej harmonizácie s legislatívou EÚ. Okrem už platnej sadzby daňového zaťaženia  57 % z maloobchodnej ceny najpredávanejšej značky cigariet sa zavádza v EÚ nová fixná sadzba dane vo výške 64 EUR/1000 ks cigariet v súlade so Smernicou EÚ č. 2002/10/EC. SR sa zaviazala predložiť požadovaný harmonogram i z pohľadu tejto novej Smernice. 

V súlade s týmto záväzkom predkladáme návrh harmonogramu postupného zvyšovania daňového zaťaženia cigariet  spotrebnou daňou. Predkladaný návrh reflektuje výsledky rokovaní  MZV SR a MF SR so zástupcami výrobcov. Odsúhlasený návrh bude pre SR záväzným, nakoľko bude súčasťou Prístupovej zmluvy SR k EÚ. 

Rok 2002
Národná rada SR prijala novelu zákona o spotrebnej dani z tabaku a tabakových výrobkov (zákon č. 582/01 Z. z), ktorá o. i. upravila sadzbu dane pre cigarety s dĺžkou do 70 mm na 0.70 SK/kus, a pre cigarety s dĺžkou nad 70 mm na 0.95 SK/kus s účinnosťou od 1. januára 2002. Týmto krokom bol zabezpečený záväzok SR deklarovaný v rámci rokovaní s EÚ, konkrétne v Dodatkovej informácii č. 2 (CONF-SK 70/01), kde sa SR zaviazala dosiahnuť v roku 2002 celkovú incidenciu spotrebnej dane vo výške  minimálne 32%.

Roky 2003-2009
V zmysle záväzku SR v rámci rokovaní s EÚ v kapitole Dane (CONF 64/00-SK) vláda SR na svojom rokovaní dňa 24. apríla 2002 schválila návrh novely zákona o spotrebnej dani z tabaku a tabakových výrobkov. Súčasťou predmetného návrhu je aj zavedenie kombinovanej sadzby dane pre cigarety s účinnosťou od 1. januára 2003. V súvislosti s touto skutočnosťou sa navrhuje pre obdobie rokov 2003 – 2008 nasledujúca postupnosť daňového zaťaženia na cigarety:

Obdobie	% MOC	EURO/000	
1.1.2003	38 %	20	
1.1.2004	42 %	24	
1.1.2005	45 %	29	
1.1.2006	48 %	35	
1.1.2007	51 %	43	
1.1.2008	54 %	52	
1.1.2009	57 %	64	

Druhý stĺpec tabuľky predstavuje percentuálne vyjadrenie celkovej incidencie spotrebnej dane k maloobchodnej cene najpredávanejšej značky cigariet, ktorou je v súčasnosti Petra – 70 mm. Minimálna sadzba v EÚ je stanovená vo výške 57 % k maloobchodnej cene najpredávanejšej cenovej kategórie. Tretí stĺpec uvádza harmonogram nárastu celkového zaťaženia najpredávanejšej cenovej kategórie cigariet spotrebnou daňou v EUR na 1000 ks cigariet. V zmysle smernice 2002/10/ES je stanovené uplatňovanie minimálnej sadzby spotrebnej dane vo výške 60 EUR/1000 ks najneskôr od 1. júla 2002, resp. 64 EUR/1000 ks cigariet od 1. júla 2006.

O vyššie uvedenom harmonograme s cieľom dosiahnutia súladu so smernicou Rady č. 2002/10/EC k 1. januáru 2009 bude SR informovať EÚ v rámci Konferencie o pristúpení formou dodatkovej informácie č. 6.